DEĊIŻJONI TAL-KUMMISSJONI
tat-22 ta’ Frar 2006
li tistabbilixxi kundizzjonijiet speċjali għall-importazzjoni ta' prodotti tas-sajd mill-Istati Uniti ta' l-Amerika
(innotifikata taħt dokument numru C(2006) 495)
(Test b'rilevanza għaż-ŻEE)
(2006/199/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/493/KEE tat-22 ta' Lulju 1991 li tistabbilixxi l-kundizzjonijiet sanitarji għall-produzzjoni u t-tpoġġija fuq is-suq ta' prodotti tal-ħut (1), u b'mod partikolari l-Artikolu 11(1) tagħha,
Wara li kkunsidrat id-Deċiżjoni tal-Kunsill 1999/258/KE dwar il-konklużjoni tal-Ftehim bejn il-Komunità Ewropea u l-Gvern ta' l-Istati Uniti ta' l-Amerika dwar il-miżuri sanitarji biex jipproteġu s-saħħa tal-pubbliku u dik ta' l-annimali fin-negozju ta' annimali ħajjin u prodotti ta' l-annimali (2) u b' mod partikolari l-Artikolu 3 tagħha,
Billi:
(1)
Id-Direttiva tal-Kunsill 91/493/KE tipprevedi li għandhom jitwaqqfu kundizzjonijiet speċifiċi għall-importazzjonijiet ta' prodotti tas-sajd minn kull pajjiż terz. Dawn il-kundizzjonijiet speċifiċi fuq l-importazzjonijiet għandhom jinkludu: il-proċedura għall-ksib ta' ċertifikat sanitarju li għandu jakkumpanja l-konsenji ta' ħut meta esportati lejn il-Komunità Ewropea, it-tqegħid ta' marka għall-identifikazzjoni tal-prodotti tas-sajd u li tindika l-oriġini u n-numru ta' l-istabbiliment, u lista ta' stabbilimenti approvati, bastimenti-fabbrika, jew imħażen tal-friża, u lista ta' bastimenti tal-friża rreġistrati.
(2)
L-Anness V mal-Ftehim bejn il-Komunità Ewropea u l-Istati Uniti ta' l-Amerika (USA) dwar il-miżuri sanitarji biex jipproteġu s-saħħa tal-pubbliku u dik ta' l-annimali fin-negozju ta' annimali ħajjin u prodotti ta' l-annimali (il-Ftehim) stabbilixxa, inter alia, il-miżuri sanitarji għall-ħut u għall-prodotti tas-sajd u ċerti prodotti oħra mill-annimali suġġetti għall-kummerċ ma' l-Istati Uniti li għalihom ġiet iddeterminata l-ekwivalenza;
(3)
L-Anness II mal-Ftehim jistabbilixxi li l-Awtorità regolatorja għall-kontroll tal-kundizzjonijiet ta' saħħa pubblika għall-ħut u għall-prodotti tas-sajd fl-Istati Uniti ta' l-Amerika huma l-Amministrazzjoni għall-Ikel u għall-Mediċinali (Food and Drug Administration [FDA]) u s-Servizz Nazzjonali ta' l-Industrija tas-Sajd mill-Baħar - Amministrazzjoni Oċeanika u Atmosferika Nazzjonali (National Marine Fisheries Service - National Oceanic & Atmospheric Administration [NMFS-NOAA]). Fl-ambitu tal-ftehim l-FDA u l-NMF-NOAA huma responsabbli, partikolarment, għall-verifika u l-kontroll effikaċi ta' l-implementazzjoni tar-regoli sanitarji fis-seħħ fl-Istati Uniti ta' l-Amerika marbuta mal-produzzjoni u l-ipproċessar tal-prodotti tas-sajd, u biex jipprovdu informazzjoni u garanziji addizzjonali dwar prodotti tas-sajd esportati lejn it-territorju tal-KE.
(4)
Saret spezzjoni f'isem il-Kummissjoni fl-Istati Uniti ta' l-Amerika biex tivverifika l-kundizzjonijiet li taħthom il-prodotti tas-sajd jiġu prodotti, maħżuna u mibgħuta lejn il-Komunità.
(5)
Wara r-riżultati taż-żjara ta' spezzjoni l-FDA u l-NMFS-NOAA ipprovdew garanziji fir-rigward tar-responsabilitajiet tagħhom hawn fuq deskritti u l-implimentazzjoni tal-kundizzjonijiet speċifiċi stabbiliti minn din id-Deċiżjoni.
(6)
Dawn il-garanziji jikkonċernaw il-kontrolli li jgħoddu għas-sensara (esportaturi differenti minn min iwettaq l-ipproċessar).
(7)
Jixraq għalhekk li jiġu stabbiliti dispożizzjonijiet dettaljati dwar il-prodotti tas-sajd importati fil-Komunità mill-Istati Uniti ta' l-Amerika, skond id-Direttiva 91/493/KEE.
(8)
Jixraq li din id-Deċiżjoni tiġi applikata 45 jum wara l-pubblikazzjoni tagħha ladarba jgħaddi l-perjodu tranżitorju meħtieġ.
(9)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
L-Amministrazzjoni għall-Ikel u għall-Mediċinali (FDA) u s-Servizz Nazzjonali ta' l-Industrija tas-Sajd mill-Baħar - Amministrazzjoni Oċeanika u Atmosferika Nazzjonali (NMFS-NOAA) għandhom ikunu l-awtoritajiet kompetenti fl-Istati Uniti ta' l-Amerika (USA) responsabbli mill-verifika u ċ-ċertifikazzjoni ta' konformità tal-prodotti tas-sajd ma' l-istandards tar-rekwiżiti relevanti tal-Kodiċi tar-Regolamenti Federali ta' l-Istati Uniti li ġew rikonoxxuti għal dawn l-iskopijiet bħala l-ekwivalenti ta' l-istandards tal-Komunità Ewropea kif stipulat fid-Deċiżjoni tal-Kunsill 98/258/KE.
Artikolu 2
Il-prodotti tas-sajd importati fil-Komunità mill-Istati Uniti ta' l-Amerika għandhom jissodisfaw ir-rekwiżiti stipulati fl-Artikoli 3, 4 u 5.
Artikolu 3
1. Kull konsenja għandha tkun akkumpanjata minn ċertifikat sanitarju oriġinali nnumerat skond il-mudell stipulat fl-Anness I u li jkun jikkostitwixxi f'folja waħda, mimlija, iffirmata u ddatata kif suppost.
2. Iċ-ċertifikat sanitarju għandu jitfassal f'għallinqas waħda mil-lingwi uffiċjali ta' l-Istat Membru fejn ikunu qed jitwettqu l-kontrolli.
3. Iċ-ċertifikat sanitarju għandu jinkludi l-isem, il-kariga u l-firma tar-rappreżentant ta' l-FDA jew dawk ta' l-NMFS-NOAA, u t-timbru uffiċjali ta' dan ta' l-aħħar b'kulur differenti minn dak ta' l-approvazzjonijiet.
Artikolu 4
Il-prodotti tas-sajd għandhom jiġu minn stabbilimenti approvati, bastimenti-fabbrika jew imħażen tal-friża, jew minn bastimenti tal-friża elenkati fl-Anness II.
Artikolu 5
Il-pakketti kollha għandhom ikunu mmarkati bil-kelma “USA” u bin-numru ta' approvazzjoni/reġistrazzjoni ta' l-istabbiliment, il-bastiment-fabbrika, il-maħżen tal-friża jew il-bastiment tal-friża ta' l-oriġini b'ittri li ma jitħassrux, għajr għal każijiet ta' prodotti tas-sajd iffriżati bl-ingrossa u intenzjonati għall-manifattura ta' ikel ippreservat.
Artikolu 6
Din id-Deċiżjoni għandha tapplika mill-24 ta’ April 2006.
Artikolu 7
Din id-Deċiżjoni hija indirizzata lill-Istati Membri.
Magħmula fi Brussell, it-22 ta’ Frar 2006.